Foto: Projekt Otvorena mreža/Facebook

IZBJEGLICAMA je potrebna hrana, voda, lijekovi i odjeća, ali i internet, kako bi mogli biti u kontaktu s ostalim članovima svoje obitelji i pronaći informacije kako doći do cilja - osnovna je to ideja grupe mladih ljudi okupljene u Projektu Otvorena mreža, koji posljednjih dana svoje znanje koriste za postavljanje besplatnih internet hot spotova na mjestima kojima cirkulira najveći broj izbjeglica.



"Idemo se uključiti u pomoć organizacijama na terenu u Belome Manastiru i samim ljudima. Pomoći ćemo Crvenome križu te im osposobiti wifi linkove kako bi ljudi mogli raditi. Svaka pomoć je dobrodošla; baterije, solarni paneli, SIM kartice, routeri... javite se na info@otvorenamreza.org ili na 091-3000-606", bio je to početni poziv kojeg su objavili na svojim Facebook stranicama, a odaziv ljudi bio je sjajan. Prve donacije počele su dolaziti već drugoga dana nakon objavljenog apela, a ljudi koji su na putu dugom tisućama kilometara naišli na svakakve prepreke, ne mogu vjerovati da je u Hrvatskoj netko mislio i na internet.



"Stvarno nas je puno ljudi zaustavilo i pitalo da li stvarno je besplatan internet ili ga naplaćujemo. Moramo se zahvaliti i prijateljima i poznanicima koji su nam donacijama u opremi pomogli da napravimo ove mobilne hotspote", rekao je za Index Osječanin Valent Turković.

Legalno ili ilegalno?



Volonteri iz Otvorene mreže, koji se i inače zalažu za besplatan internet, napominju da su dobili upozorenja da bi to što čine moglo biti ilegalno, ali nemaju namjeru stati.



"Za sada imamo samo neprovjerene informacije kako se zabranjuje postavljanje internet hotspota za izbjeglice i imigrante pa nas kao volontere ovog projekta zanima da li je to istina i te ako je na osnovu kojeg zakona. Čuli smo se sa kolegama u Sloveniji i Austriji gdje djeluju slične inicijative i nitko od njih nije čuo za nikakve zabrane dijeljenja pristupa internetu", kaže Valent. U međuvremenu, akcija ide dalje.

Tekst se nastavlja ispod oglasa

Otvorena mreža je danas bila i u Tovarniku. Ljudi su željni interneta vise nego vode. Hrpe nas je zaustavljalo, zahvaljivali se što se mogu javiti prijateljima i obitelji.﻿ Posted by Projekt Otvorena mreža on Sunday, 20 September 2015



"Sljedeći korak je napraviti popis opreme koja provjereno radi i napisati upute kako napraviti prijenosni hotspot kako bi to mogli i drugi napraviti", zaključuje Turković.



Svaka pomoć im je, kažu, dobrodošla: "Baterije, solarni paneli, SIM kartice, routeri... Ako ne možete dati stvari za stalno primamo i posudbe koje bi kasnije vratili vlasnicima: usb 3g stickove, vanjske baterije (5V - 12V) i wifi routre. Javite se na info@otvorenamreza.org ili na 091 3000 606", apeliraju iz Projekta Otvorena mreža. Dobrodošle su i baterije za punjenje mobitela, a sve navedeno volonterima se može poslati i poštom ili Tiskom.